กทม.แถลงเลือกตั้ง พปชร.นำโด่ง-“อนาคตใหม่” มาแรง ฟาก “ปชป.” คะแนนวูบ!
กทม.แถลงเลือกตั้ง พปชร.นำโด่ง-"อนาคตใหม่” มาแรง ฟาก “ปชป.” คะแนนวูบ!
24 มี.ค. 2562

วันนี้(24 มี.ค.62) เมื่อเวลา 19.30 น. ที่ศูนย์ประสานงานการเลือกตั้งสภาผู้แทนราษฎร (ส.ส.) นางวิชชุดา เมฆานุวงศ์ ผู้อำนวยการสำนักงานคณะกรรมการการเลือกตั้ง ประจำกรุงเทพมหานคร (กกต.กทม.) แถลงผลการนับคะแนนการเลือกตั้งสภาผู้แทนราษฎร (ส.ส.) ในพื้นที่กรุงเทพมหานคร 30 เขต
โดยขณะนี้ผลการนับคะแนนผ่านไปแล้ว ร้อยละ 42 ปรากฏว่า พรรคพลังประชารัฐ (พปชร.) ได้คะแนน 475,673 คะแนน รองลงมา ได้แก่ พรรคอนาคตใหม่ (อนค.) ได้คะแนน 460,700 คะแนนเสียง และพรรคเพื่อไทย (พท.) 371,085 คะแนนเสียง
นางวิชชุดา กล่าวว่า อย่างไรก็ตามขณะนี้ยังไม่ได้รับรายงานการนับคะแนนที่กำลังเป็นปัญหาอยู่ในโลกโซเชียล ได้แก่ เขตบึงกุ่ม ซึ่งมีผลการนับคะแนนไม่ตรงกับผู้ใช้สิทธิ์ ดังนั้น หากได้รับรายงานจะมีการรายงานจะมีการรายงานไปยัง กกต. เพื่อพิจารณาโดยเร็ว โดยอาจจะมีการให้เลือกตั้งใหม่ หรือ นับคะแนนใหม่ ซึ่งขึ้นอยู่กับดุลพินิจของ กกต. ส่วนในเขตดุสิต ที่มีทหารสอดส่องขณะทำการเลือกตั้ง ซึ่งอาจจะมีการเข้าข่ายการชี้นำ ให้เลือกพรรคใดพรรคหนึ่งนั้น ปัจจุบันก็ยังไม่รับรายงานปัญหาดังกล่าว
มีรายงานว่า ผลการรวมคะแนนประจำเขต ผ่าน ECT Rapid Report พบมี จำนวนผู้มีสิทธิ์เลือกตั้ง รวมทั้งสิ้น 4,474,304 คน จำนวนผู้มีสิทธิ์เลือกตั้งที่มาแสดงตน 2,150,221 คน จำนวนบัตรที่เขตเลือกตั้งได้รับจัดสรร 4,546,692 บัตร จำนวนบัตรนอกเขตจังหวัดและนอกราชอาณาจักรที่เขตได้รับ 791 บัตร ปรากฏว่า พรรคพลังประชารัฐ (พปชร.) ได้คะแนน 531,854 คะแนนเสียง รองลงมา ได้แก่ พรรคอนาคตใหม่ (อนค.) ได้คะแนน 515,511 คะแนนเสียง และพรรคเพื่อไทย (พท.) 414,443 คะแนนเสียง
อย่างไรก็ตาม มีบัตรเลือกตั้งที่ได้ใช้ 2,150,221 บัตร เป็นบัตรดี 2,051,028 บัตร บัตรเสีย 60,210 บัตร บัตรไม่เลือกผู้สมัครใด 38,983 บัตร ทั้งนี้ สำหรับในพื้นที่กรุงเทพมหานคร มีหน่วยเลือกตั้งทั้งหมด 6,149 หน่วย